Príloha č. 1
k delimitačnému protokolu

Odbor štátnej stavebnej správy

/1/Odbor štátnej stavebnej správy plní koncepčné, legislatívne a ďalšie úlohy štátnej               environmentálnej politiky zamerané na územné konanie, environmentálnu bezpečnosť a vhodnosť stavieb a stavebný poriadok. Je ústredným orgánom štátnej správy pre územné konanie, stavebný poriadok, vyvlastnenie, štátny stavebný dohľad a pre oprávnenie na výkon vybraných činností vo výstavbe upravených stavebným zákonom, zákonom č. 138/1992 Zb. v znení neskorších predpisov a ostatnými vykonávacími predpismi. Pre OŽP KÚ a OŽP OÚ pôsobí ako ústredný stavebný dohľad. Riadi, usmerňuje a kontroluje výkon štátnej správy uskutočňovanej SIŽP, OŽP KÚ, OŽP OÚ a obcami na zverenom úseku. Určuje všeobecné technické požiadavky na výstavbu a všeobecné technické požiadavky na stavby užívané osobami s  obmedzenou schopnosťou pohybu a orientácie na území SR. Pripravuje podklady pre zastupovanie štátu v konaní o náhradách škôd spôsobených nesprávnym úradným postupom alebo nezákonným rozhodnutím orgánu štátu. Vydáva vyjadrenia k splneniu podmienok pre vyvlastnenie podľa zákona NR SR č. 278/1993 Z.z. o správe majetku štátu v znení neskorších predpisov. Plní úlohy vyplývajúce z nariadenia vlády SR č. 163/l992 Zb., ktorým sa ustanovujú predpoklady pre výkon funkcií v orgánoch štátnej správy pre životné prostredie, ktoré si vyžadujú osobitnú odbornú spôsobilosť a nariadenia vlády SR č. 157/1997 Z.z. o osobitných kvalifikačných predpokladoch na výkon niektorých činností v krajských úradoch a okresných úradoch v rozsahu svojej pôsobnosti.  Zabezpečuje zosúlaďovanie právnych predpisov a postupov SR s predpismi a postupmi EÚ.  Z hľadiska environmentálnej bezpečnosti a vhodnosti stavieb a dodržiavania stavebného zákona sa vyjadruje k zákonom na rokovanie vlády SR a jej poradných orgánov, vypracúva stanoviská a realizuje prijaté uznesenia. Zabezpečuje vo svojej pôsobnosti dodržiavanie princípov a kritérií trvalo udržateľného rozvoja, hodnotenie ukazovateľov trvalo udržateľného rozvoja, ekologizáciu sociálno-ekonomických odvetví a rozvoj právnych a ekonomických nástrojov a informatiky. Zabezpečuje plnenie úloh vyplývajúcich zo „Systému práce s uzneseniami Rady obrany štátu” č. 63/199-5-OBO, najmä v administratívno-technickom postupe nakladania s utajovanými písomnosťami, vypracúvania ich čistopisov s určeným počtom výtlačkov na režimovom pracovisku, ich evidencie a archivácie. Zodpovedá za to, že obrazové, zvukové, písomné alebo iné záznamy utajovaných skutočností sa vyhotovujú iba na oddelení obrany, bezpečnosti a civilnej ochrany ministerstva.

/2/ Odbor štátnej stavebnej správy sa člení na
     4.2.1. oddelenie technickej politiky,
     4.2.2. oddelenie stavebného poriadku.

4.2.1. Oddelenie  technickej politiky  plní najmä tieto úlohy:
a)	koordinuje jednotné uplatňovanie stavebného zákona a nadväzujúcich všeobecne    záväzných právnych predpisov v rozsahu pôsobnosti oddelenia (všeobecné technické požiadavky, územné konanie, zlúčené územné a stavebné konanie, štátny stavebný dohľad),
b)	určuje všeobecné technické požiadavky (ďalej len "VTP") na výstavbu pre územie SR,
c)	vykonáva výklad právnych predpisov o VTP, 
d)	posudzuje a zosúlaďuje VTP vydané samosprávami miest a obcí,
e)	vo vybraných prípadoch vydáva stanoviská k územno-plánovacej dokumentácii z hľadiska dodržiavania VTP,
f)	podieľa sa na zosúlaďovaní právnych predpisov,  týkajúcich sa používaných výrobkov na výstavbu, technických noriem a iných podkladov, súvisiacich s projektovaním stavieb s právnymi kódexami európskych krajín,
g)	rozhoduje o rozporoch vzniknutých v územnom konaní, pokiaľ medzi orgánmi štátnej správy nedošlo k dohode,
h)	preskúmava riadnymi a mimoriadnymi opravnými prostriedkami územné rozhodnutia,
i)	určuje príslušnosť stavebného úradu pre vydanie územného rozhodnutia, 
j)	stanovuje pri realizácii štátnej technickej politiky technické požiadavky na výstavbu, 
k)	v spolupráci s odborom rezortnej kontroly šetrí sťažnosti a podnety občanov a vybavuje petície,
l)	vykonáva činnosť ústredného stavebného dohľadu pre územie SR, 
m)	ukladá stavebnému úradu v konkrétnych prípadoch zabezpečiť vykonanie opatrení podľa stavebného zákona, potrebných na ochranu životného prostredia a iných záujmov,
n)	metodicky usmerňuje výkon štátneho stavebného dohľadu a stavebnej inšpekcie,
o)	určuje vecný obsah skúšobného poriadku overovania osobitnej odbornej spôsobilosti vybraných činností, vykonávaných na orgánoch miestnej štátnej správy a zabezpečuje jej overovanie (nariadenie vlády SR č. 163/1992 Zb., ktorým sa ustanovujú predpoklady pre výkon funkcií v orgánoch štátnej správy pre životné prostredie, ktoré si vyžadujú osobitnú odbornú spôsobilosť v znení neskorších predpisov a nariadenie vlády SR č. 157/1997 Z.z. o osobitných kvalifikačných predpokladoch na výkon niektorých činností v KÚ a OÚ),
p)	v spolupráci s SKSI a SKA určuje obsah odbornej skúšky a podrobné vymedzenie odbornej praxe a navrhuje členov skúšobnej komisie,
q)    zabezpečuje vypracúvanie metodických príručiek pre aplikáciu stavebného zákona,
r)   koordinuje uplatňovanie stavebného zákona špeciálnymi stavebnými úradmi v rámci vydávaných súhlasov všeobecnými úradmi, 
s)  koordinuje uplatňovanie stavebného zákona SKA a SKSI pri overovaní oprávnení na vybrané činnosti vo výstavbe, 
t)    zabezpečuje odbornú gesciu projektov, zameraných na rozvoj úseku štátnej stavebnej správy,
u)  vyjadruje sa k poskytovaniu prostriedkov určených na realizáciu environmentálnych programov s prioritami a cieľmi stratégie štátnej environmentálnej politiky, podieľa sa na tvorbe právnych a ekonomických nástrojov zameraných na environmentálnu bezpečnosť a vhodnosť stavieb,
v)  z  hľadiska environmentálnej  bezpečnosti  a  vhodnosti  stavieb sa podieľa na posudzovaní ich vplyvov na životné prostredie,
w)  v rozsahu svojej pôsobnosti poskytuje informácie podľa zákona č. 211/2000 Z.z. o slobodnom prístupe k informáciám.

4.2.2. Oddelenie stavebného poriadku  plní najmä tieto úlohy:
a)	podieľa sa na spracúvaní a posudzovaní koncepcie rozvoja jednotlivých úsekov činností štátnych orgánov z hľadiska tvorby a ochrany životného prostredia vo väzbe na stavebný zákon,
b)	ukladá stavebnému úradu v konkrétnych prípadoch zabezpečiť vykonanie opatrení, potrebných na ochranu životného prostredia a iných osobitných záujmov, 
c)	metodicky usmerňuje odbornú činnosť SIŽP,  OŽP KÚ a OŽP OÚ na úseku stavebného poriadku, v prípade potreby vydáva písomné usmernenia a metodické príručky,
d)	riadi výkon štátnej správy, zabezpečovaný nižšími stupňami orgánov štátnej správy na úseku stavebného poriadku podľa stavebného zákona,
e)	kontroluje dodržiavanie platných právnych predpisov SIŽP, OŽP KÚ a OŽP OÚ na úseku stavebného poriadku, sankcií a vyvlastnenia, zovšeobecňuje získané poznatky a robí opatrenia na odstránenie zistených nedostatkov,
f)	zabezpečuje odborné vzdelávanie zamestnancov SIŽP, OŽP KÚ a OŽP OÚ, vrátane overovania osobitnej odbornej spôsobilosti,
g)	koordinuje jednotlivé uplatňovanie stavebného zákona a vykonávacích vyhlášok všeobecnými a špeciálnymi stavebnými úradmi v spolupráci s príslušnými ústrednými orgánmi,
h)	pripravuje návrhy všeobecne záväzných právnych predpisov a rezortných predpisov zameraných na environmentálnu bezpečnosť a vhodnosť stavieb v časti stavebný poriadok a robí ich výklad,
i)	preskúmava  rozhodnutia SIŽP, OŽP KÚ a OŽP OÚ, vydávané podľa stavebného zákona v časti stavebný poriadok, sankcie a vyvlastnenie, 
j)	rozhoduje o rozporoch v  konaniach, ktoré vykonávajú správne orgány podľa stavebného zákona v časti stavebný poriadok, pokiaľ nedošlo medzi dotknutými orgánmi štátnej správy k dohode, 
k)  určuje príslušnosť stavebného úradu v prípadoch, ak opatrenia alebo stavba sa má uskutočniť v územnom obvode viacerých krajov, 
l)    pripravuje podklady pri predbežnom prerokovaní nároku na náhradu škody a pre odbor majetkovo-právny pre zastupovanie štátu pri konaniach pred súdom, 
j)	v spolupráci s odborom rezortnej kontroly šetrí sťažnosti a podnety občanov a vybavuje petície, 
n)  v rozsahu svojej pôsobnosti poskytuje informácie podľa zákona č. 211/2000 Z.z. o slobodnom prístupe k informáciám,
o)  pripravuje podklady pre uverejnenie zoznamu stavebných úradov podľa stavebného zákona,
p)  vydáva vyjadrenia k splneniu podmienok pre vyvlastnenie podľa § 8 ods. 2 písm. c) zákona NR SR č. 278/1993 Z.z. o správe majetku štátu v znení neskorších predpisov,
r)   usmerňuje  a  riadi  informačný systém o výstavbe  ako časť štátneho informačného systému.